FI Euroopan unionin virallinen lehti CE 33/42

(2004/C 33 E/040)

KIRJALLINEN KYSYMYS E-0474/03

esittäjä(t): Erik Meijer (GUE/NGL) komissiolle

(20. helmikuuta 2003)

Aihe: Ankarammat rangaistukset nälkälakkoon yllyttämisestä Turkissa poliittisten vankien tilanteen parantamisen sijasta

1. Onko komissio tietoinen ihmisoikeusjärjestöjen, kuten Diyarbakirissa toimivan IHD-järjestön, arvioista, että pidätysten ja katoamisten määrä on pysynyt Turkissa samana, että ihmisoikeustilanne ei käytännössä vastaa äskettäin hyväksyttyjä liberaaleja lakeja ja että tilanne on jopa huonontunut?

2. Tietääkö komissio, että vuoden 2000 lopulta jatkuneissa Turkin poliittisten vankien nälkälakoissa, joilla vangit vastustavat siirtymistä vanhojen vankiloiden joukkoselleistä uusien vankiloiden yhden hengen selleihin, on kuollut jo yli 60 ihmistä?

3. Onko komissio tietoinen myös siitä, että se tapa, jolla Turkin hallitus haluaa lopettaa nämä nälkälakot, ei ole vankien olosuhteiden parantaminen vaan enimmäisrangaistuksen pidentäminen neljästä vuodesta 20 vuoteen niille, jotka yllyttävät nälkälakkoon?

4. Näkeekö komissio vaaran, että tällainen toimi, jonka Turkin uusi parlamentti on jo hyväksynyt, ei johda sovintoon, pitkäaikaisten vastakkainasettelujen lähentymiseen, ihmisoikeuksien parantamiseen ja laillisen demokraattisen opposition lisääntyneeseen vapauteen, vaan ennen kaikkea uusiin jännitteisiin, jotka aiheutuvat niiden vankien lisääntyneestä määrästä, joita rangaistaan siitä, että he vastustavat lainsäädäntöön pohjautuvaa ja järjestyksen valvojien harjoittamaa kansalaisvapauksien rajoittamista?

5. Sopiiko tällainen kehitys Kööpenhaminan kriteereihin, jotka Turkin on täytettävä ennen kuin neuvottelut Euroopan unioniin liittymisestä voidaan aloittaa?

6. Mitä komissio tekee estääkseen sen, että Turkissa ei synny uudestaan kasvualustaa, jonka pohjalta oppositioryhmät ryhtyvät vastustamaan väkivaltaisesti sitä, mitä ne pitävät pysyvänä vääryytenä?

7. Mitä komissio tekee edistääkseen sitä, että ihmisoikeustilanne ei huonone entisestään ja sitä, että hyödytöntä, alistavaa lainsäädäntöä ei toteuteta?

Lähde: Päivälehti Metron alankomaalainen versio 7. helmikuuta 2003.

Günter Verheugenin komission puolesta antama vastaus

(21. maaliskuuta 2003)

Kaakkois-Turkin ihmisoikeustilanne ja useiden ihmisoikeusjärjestöjen, kuten IHD-järjestön Turkin osaston esittämät raportit ovat komission tiedossa.

Komissio seuraa tarkasti Turkin nälkälakkotilannetta. Komissio kertoi vuoden 2001 määräaikais-kertomuksessaan (1), että Turkin hallitus päätti syksyllä 2000 uudistaa vankilajärjestelmää korvaamalla suuret makuusalit (joissa oli jopa 80 vankia) pienillä selleillä, joihin sijoitetaan 1 — 3 vankia (F-tyypin huipputurvalliset vankilat). Tämä johti väkivaltaisiin mielenosoituksiin ja nälkälakkoihin, jotka eivät liittyneet pelkästään vankilaolojen parantamiseen vaan myös muihin vaatimuksiin. Lokakuun 9. päivänä 2002 antamassaan määräaikaiskertomuksessa (2) komissio totesi, että F-tyypin vankiloiden vastaiset nälkälakot jatkuivat edelleen. Kuolonuhrien määrä on tähän mennessä 64.

Komission mielestä on valitettavaa, että ihmisiä menehtyy edelleen nälkälakkojen seurauksena. Komissio on tietoinen toimista, joilla Turkin viranomaiset ovat yrittäneet lopettaa nälkälakot. Sen tiedossa on myös uusi lainsäädäntö, jolla muutetaan Turkin rikoslainsäädännön nälkälakkoon yllyttäville henkilöille langetettavia vankilatuomioita koskevaa 307/a ja 307/b artiklaa.

Komissio seuraa edelleen Turkin yleistä ihmisoikeustilannetta sekä nälkälakkojen ja maan kaakkoisosan tapahtumia ja käsittelee näitä aiheita tarvittaessa Turkin viranomaisten kanssa.

Komissio antaa arvionsa Turkin ihmisoikeustilanteesta Kööpenhaminan poliittisten arviointiperusteiden valossa vuotuisessa määräaikaiskertomuksessaan, joka on tarkoitus julkaista myöhemmin vuonna 2003.

(1) KOM(2001) 700 lopullinen.

(2) KOM(2002) 700 lopullinen.